钦定古今图书集成/明伦汇编/宫闱典/第130卷 > 韩守英
## 钦定古今图书集成/明伦汇编/宫闱典/第130卷 > 韩守英

按《宋史宦者传》：“守英字德华，开封祥符人。初为入内
高品，从征河东，数奉诏至石岭关督战，取隆州，迁殿
头。久之，以西头供奉官擢入内内侍押班，迁副都知。
随王继恩招安西川，为先锋。战于剑门，有功，迁西京
作坊使、剑门都监。还勾当三班院，进入内内侍都知，
历定州、镇定、高阳关、并代路兵马钤辖。契丹围岢岚”
军，守英与钤辖张志言、知府州折惟昌帅所部渡河
抵朔州，以牵贼势，遂破狼水砦，俘数百人，获马牛羊
铠甲以数万计，贼为解去。赐锦袍金带。俄领会州刺
史，解都知，再迁昭宣使，复领三班。出为鄜延路都钤
辖，徙并代路。建言：“本路宿兵多，百姓困于飞挽。今幸
边鄙无事，请留骑军千馀人，悉徙内”地。真宗曰：“边臣
能体朝廷恤民之意，宜诏诸路视此行之。”提举在京
诸司库务，勾当皇城司，为赵德明官告使，历宣政、宣
庆二使，内侍左班都知，领奖州团练使、雅州防御使，
入内都知，管勾修国史。书成，进景福殿使，又为延福
宫使、入内都知，复提举诸司库务。卒，赠定国军节度
观察留后。